《浮石山庄》
宋代·何异

天巧不易觑，觑巧不难着。
狐裘或反衣，铸铁真成错。
此亭对此石，层层水初落。
凭高得其要，他景皆可略。
苍波绕庐阜，白浪萦衔霍。
鱼龙出变怪，鳞鬣纷拿攫。
初疑海上来，根株相连络。
又疑泗滨渡，清润可磨琢。
水石两奇特，宾主一笑乐。
犹想岘山亭，清名与山托。

作者简介：宋抚州崇仁人，字同叔，号月湖。高宗绍兴二十四年进士。孝宗朝以知萍乡县政绩迁国子监主簿，旋迁监察御史、右正言。疏谏光宗朝太上皇，语颇峻直，出湖南转运判官，还权礼部侍郎。以忤韩侂胄，被劾奉祠。起知夔州兼本路安抚使，立循环通济仓以济民。嘉定初召为刑部侍郎，寻权工部尚书，出知泉州。卒年八十一。有诗名。有《月湖诗集》、《宋中兴三公年表》。